[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.08.2005

KOM(2005) 396 endelig

Forslag til

RÅDETS BESLUTNING

om Grækenlands midlertidige forbud mod markedsføring af frø af majshybrider med den genetiske modifikation MON 810, der er opført i den fælles sortsliste over landbrugsplantearter, i henhold til direktiv 2002/53/EF

(forelagt af Kommissionen)

BEGRUNDELSE

Omstående forslag til en rådsbeslutning vedrører Grækenlands midlertidige forbud mod markedsføring af frø af majshybrider med den genetiske modifikation MON 810, der er opført i den fælles sortsliste over landbrugsplantearter, i henhold til direktiv 2002/53/EF.

I overensstemmelse med artikel 17 i direktiv 2002/53/EF offentliggjorde Kommissionen den 17. september 2004 i Den Europæiske Unions Tidende , C-udgaven, en liste over 17 genetisk modificerede majssorter, der er frembragt på basis af den genetisk modificerede organisme MON 810, i den 13. tilføjelse til 22. samlede udgave af den fælles sortsliste over landbrugsplantearter.

Den 7. april 2005 meddelte de græske myndigheder Kommissionen en ministeriel anordning, som i dyrkningsperioderne i 2005 og 2006 forbyder markedsføring af frø af de nævnte 17 sorter, og de anmodede Kommissionen om at give bemyndigelse til denne nationale foranstaltning i henhold til artikel 18 i direktiv 2002/53/EF.

På grundlag af de oplysninger, Grækenland har fremlagt til støtte for anmodningen, er der ingen af de særlige bestemmelser i artikel 18 i direktiv 2002/53/EF, der kan finde anvendelse med hensyn til det pågældende forbud, og der kan derfor ikke gives bemyndigelse til et sådant forbud.

Den 20. juli 2005 forelagde Kommissionen på baggrund heraf et udkast til beslutning, ifølge hvilken Grækenland ikke får bemyndigelse til at forbyde markedsføring af nævnte frø, for Den Stående Komité for Frø og Plantemateriale henhørende under Landbrug, Havebrug og Skovbrug med henblik på afstemning. 11 medlemsstater (162 stemmer) stemte for, 9 medlemsstater (109 stemmer) stemte imod, og 4 medlemsstater (47 stemmer) undlod at stemme. Én medlemsstat var ikke til stede.

Komitéen afgav ikke udtalelse. I henhold til artikel 23, stk. 3, i Rådets direktiv 2002/53/EF og i overensstemmelse med artikel 5 i Rådets afgørelse 1999/468/EF skal Kommissionen derfor forelægge Rådet et forslag til de foranstaltninger, der skal træffes, idet Rådet inden for en frist på tre måneder træffer en afgørelse med kvalificeret flertal, og Kommissionen skal samtidig underrette Europa-Parlamentet.

Forslag til

RÅDETS BESLUTNING

om Grækenlands midlertidige forbud mod markedsføring af frø af majshybrider med den genetiske modifikation MON 810, der er opført i den fælles sortsliste over landbrugsplantearter, i henhold til direktiv 2002/53/EF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter[1], særlig artikel 18,

under henvisning til forslag fra Kommissionen, og

ud fra følgende betragtninger:

(1) I overensstemmelse med artikel 17 i direktiv 2002/53/EF offentliggjorde Kommissionen den 17. september 2004 i De Europæiske Fællesskabers Tidende , C-udgaven, en liste over 17 genetisk modificerede majssorter, der er frembragt på basis af den genetisk modificerede organisme MON 810 i den 13. tilføjelse til 22. samlede udgave af den fælles sortsliste over landbrugsplantearter[2].

(2) I henhold til direktivets artikel 16, stk. 1, skal medlemsstaterne drage omsorg for, at frø af sorter, der er godkendt i henhold til nævnte direktiv eller på grundlag af principper svarende til principperne i direktivet, med virkning fra den i direktivets artikel 17 omhandlede offentliggørelse ikke underkastes nogen form for handelsrestriktioner med hensyn til sorten.

(3) I henhold til direktivets artikel 7, stk. 4, kan genetisk modificerede sorter først godkendes til optagelse på en national sortsliste, når de er godkendt til handel i henhold til direktiv 90/220/EØF, ifølge hvilket der skal foretages en vurdering af risiciene for menneskers sundhed og for miljøet i forbindelse med genetisk modificerede organismer.

(4) Ved Kommissionens beslutning 98/294/EF af 22. april 1998 om markedsføring af genetisk modificeret majs ( Zea mays L. linje MON 810) i henhold til Rådets direktiv 90/220/EØF[3] blev det fastsat, at der skulle gives tilladelse til markedsføring af nævnte produkt. Den 3. august 1998 tillod de franske myndigheder i praksis markedsføring af nævnte produkt.

(5) Den 7. april 2005 meddelte de græske myndigheder Kommissionen en ministeriel anordning nr. 243267 af 3. marts 2005, som i dyrkningsperioderne i 2005 og 2006 forbyder markedsføring af frø af de nævnte 17 sorter, og de anmodede Kommissionen om at give bemyndigelse til denne nationale foranstaltning i henhold til artikel 18 i direktiv 2002/53/EF.

(6) I artikel 18 i direktiv 2002/53/EF er det fastsat, at hvis det konstateres, at dyrkning i en medlemsstat af en sort, der er opført på den fælles sortsliste, plantesundhedsmæssigt vil kunne skade dyrkningen af andre sorter eller arter eller udgøre en risiko for miljøet eller for menneskers sundhed, kan denne medlemsstat på anmodning bemyndiges til at forbyde handel med frø eller planter af denne sort på hele eller en del af sit område. I tilfælde af overhængende fare for udbredelse af skadegørere eller for menneskers sundhed eller miljøet kan dette forbud udstedes af den pågældende medlemsstat allerede fra indgivelsen af anmodningen og indtil tidspunktet for den endelige beslutning.

(7) De græske myndigheder forklarede i meddelelsen, at forbuddet anses for nødvendigt, da dyrkning af de genetisk modificerede sorter kan have negative virkninger for miljøet i landdistrikterne. Grækenland fremlagde ikke oplysninger til støtte for foranstaltningen, som kunne have været forelagt Den Europæiske Fødevaresikkerhedsautoritet med henblik på en vurdering af risikoen for menneskers sundhed eller for miljøet i forbindelse med disse genetisk modificerede sorter. Kommissionen skrev den 4. maj 2005 til de græske myndigheder og anmodede om nærmere oplysninger, navnlig om mulige virkninger for miljøet i landdistrikterne af markedsføringen af de pågældende frø. De græske myndigheder svarede den 12. maj 2005, at de 17 genetisk modificerede sorters negative virkninger for miljøet i landdistrikterne er af økonomisk karakter og ikke vedrører miljøet som sådan eller menneskers sundhed. Af svaret fremgik det i den forbindelse også, at de græske myndigheder er klar over, at MON 810 som led i anvendelsen af fællesskabsbestemmelserne om miljørisikovurdering allerede er vurderet som værende sikker for miljøet og menneskers sundhed.

(8) Således er der ingen af de særlige bestemmelser i artikel 18 i direktiv 2002/53/EF der finder anvendelse med hensyn til de græske myndigheders forbud mod dyrkning af de pågældende sorter, og der kan derfor ikke gives bemyndigelse til et sådant forbud.

(9) Den Stående Komité for Frø og Plantemateriale henhørende under Landbrug, Havebrug og Skovbrug har ikke afgivet udtalelse inden for den frist, der var fastsat af dens formand. Foranstaltningerne i denne beslutning skal derfor i medfør af artikel 18 i direktiv 2002/53/EF vedtages af Rådet -

VEDTAGET FØLGENDE BESLUTNING:

Artikel 1

Grækenland bemyndiges ikke til at forbyde markedsføring af frø af majshybrider med den genetiske modifikation MON 810, der er opført i den fælles sortsliste.

Artikel 2

Grækenland træffer de nødvendige foranstaltninger for at efterkomme denne beslutning senest 20 dage efter, at den er blevet meddelt.

Artikel 3

Denne beslutning er rettet til Den Hellenske Republik.

Udfærdiget i Bruxelles, den

På Rådets vegne

Formand

[1] EFT L 193 af 20.7.2002, s. 1. Senest ændret ved Europa-Parlamentets og Rådets forordning (EF) nr. 1829/2003 (EUT L 268 af 18.10.2003, s. 1).

[2] EFT C 232 A af 17.9.2004, s. 1.

[3] EFT L 131 af 5.5.1998, s. 32.